મરાઠાવાડ યુનિવર્સિટી અંગે તા. ૧-૪-૧૯૮૦ના રોજ મધુપકુમાર પ્રેમે દરખાસ્ત રજૂ કરી હતી. જેમાં જણાવ્યું હતું કે, મરાઠાવાડ યુનિવર્સિટીનું નામ ડો. આંબેડકર યુનિવર્સિટી રાખવા બાબતે ચર્ચા વિચારણા નિષ્ફળ ગઈ છે અને હાલમાં ત્યાં પ્રજાતંત્ર પ્રવર્તે છે ત્યારે મરાઠાવાડ યુનિવર્સિટીનું નામ બદલીને ડો. આંબેડકર યુનિવર્સિટી રાખવા આજની સભા મહારાષ્ટ્ર સરકારને વિનંતી કરે છે. આવી દરખાસ્ત બોર્ડમાં રજૂ થતાં કેટલાક સભ્યોએ તેનો વિરોધ કર્યો અને કહ્યું કે આવી દરખાસ્ત બોર્ડમાં લાવવી ન જોઈએ. આ સંવેદનશીલ મુદ્દો છે પણ મોટાભાગના સભ્યો તેની ઉપર ચર્ચા કરવાના મતના હતા અને ઠરાવ કરીને મહારાષ્ટ્ર સરકારને મોકલવાની તરફેણમાં હોવાથી ચર્ચા હાથ ધરાઈ હતી. આ ઠરાવ સ્ટેન્ડિંગ કમિટી મારફતે બોર્ડમાં આવે તે માટેની રજૂઆત રતિલાલ શાહે કરી હતી અને ઠરાવનું સમર્થન પણ કર્યું હતું. જ્યારે ભાજપના જયેન્દ્ર પંડિતે હરીન પાઠકના ટેકાથી દરખાસ્ત મૂકી હતી કે, આ ઠરાવ બોર્ડમાં જ પસાર થવો જોઈએ. તેને સ્ટેન્ડિંગ કમિટીમાં મોકલવો જોઈએ નહીં. ત્યારબાદ આ મુદ્દે લાંબી ચર્ચા થઈ હતી અને ઘણાં સભ્યોએ પોઈન્ટ ઓફ ઓર્ડર ઉઠાવીને સત્તાધારી પક્ષને ફિક્સમાં મૂકવાનો પ્રયાસ કર્યો હતો. સભ્યોએ મરાઠાવાડ એ એક પ્રાંત છે માટે ડો. બાબાસાહેબ આંબેડકરનું નામ આ યુનિવર્સિટી સાથે જોડવા રજૂઆત કરી હતી. ત્યારબાદ આ ઠરાવ સ્ટેન્ડિંગ કમિટીમાં ગયો હતો અને ત્યાંથી પરત બોર્ડમાં આવ્યો હતો. અંતે તે મહારાષ્ટ્ર સરકારને મોકલી આપવામાં આવ્યો હતો.